Ja es poden sol·licitar les ajudes al transport per a estudiants del curs 2022-2023
23 de juny de 2023

• Les persones interessades podran presentar la sol·licitud del 23 de juny al 21 de juliol de 2023.

L'Ajuntament de l'Eliana ha publicat les bases per a la concessió de les ajudes al transport del curs 2022-2023 dirigides a estudiants de la localitat en el qual invertirà un total de 6.000 euros. Les ajudes són d'un import màxim de 150 euros per sol·licitant i tenen com a objectiu cobrir part de les despeses de tren, metre o autobús.

La convocatòria, com cada any, està dirigida a joves estudiants del municipi que cursen estudis oficials en tota mena de centres públics, concertats i privats d'Educació Secundària, Batxillerat, Formació Professional, estudis universitaris de grau, Formació Professional Bàsica, Programes formatius de qualificació Bàsica, Ensenyaments Artístics Superiors o Ensenyaments Esportius fora del municipi, per a promoure l'ús del transport públic col·lectiu.

Per a sol·licitar la subvenció és necessari estar empadronat a l'Eliana i no superar els 30 anys d'edat. Aquesta ajuda serà compatible amb altres finançades amb fons públics per a la mateixa finalitat, sempre que la suma de totes elles no supere el cost de l'activitat subvencionada.

Les persones interessades a participar en aquest programa poden consultar la documentació necessària que hauran de presentar, del 23 de juny al 21 de juliol de 2023, en el Registre de l'Ajuntament o a través de la Seu Electrònica, on es troben les bases de la convocatòria i els annexos a emplenar la sol·licitud en el següent enllaç:

https://leliana.sede.dival.es/carpetaciudadana/tramite.aspx?idtramite=13432

Com en edicions anteriors, per a poder percebre les ajudes els i les joves estudiants hauran de presentar els justificants de la compra de bons, títols de transport o bitllets del curs acadèmic 2022-2023.

L'alcalde Salva Torrent, ha ressaltat la importància d'aquestes subvencions que busquen fomentar la igualtat d'oportunitats entre els joves que, per a realitzar els seus estudis han de desplaçar-se fora de l'Eliana.